JKN ตั้งบ.ย่อยใหม่สิงคโปร์ รองรับธุรกิจซื้อ-ขายคอนเทนต์ตปท.
JKN ตั้งบ.ย่อยใหม่สิงคโปร์ รองรับธุรกิจซื้อ-ขายคอนเทนต์ตปท.
JKN ตั้งบ.ย่อยใหม่สิงคโปร์ รองรับธุรกิจซื้อ-ขายคอนเทนต์ตปท.
20 มี.ค. 2563

บริษัท เจเคเอ็น โกลบอล มีเดีย จำกัด (มหาชน) หรือ JKN แจ้งว่าที่ประชุมคณะกรรมการบริษัทเมื่อวานนี้ (19 มี.ค.) อนุมัติจัดตั้งบริษัทย่อยแห่งใหม่ในต่างประเทศ ภายใต้ชื่อ บริษัท เจเคเอ็น โกลบอล คอนเทนต์ (สิงคโปร์) จำกัด  โดยคาดว่าจะจัดตั้งบริษัทภายในเดือนมิ.ย.63 ที่ประเทศสิงคโปร์ มีทุนจดทะเบียนไม่เกิน 10 ล้านเหรียญสหรัฐ ถือหุ้น 100% เพื่อดำเนินธุรกิจการซื้อและขายลิขสิทธิ์คอนเทนต์ต่างประเทศ
นอกจากนี้ยังอนุมัติให้เพิ่มทุนจดทะเบียนในบริษัท เจเคเอ็น นิวส์ จำกัด (JKN News) ซึ่งเป็นบริษัทย่อยที่ถือหุ้นอยู่ 99.99% ซึ่งจะเพิ่มทุนเป็น 80 ล้านบาท จากเดิม 60 ล้านบาท ภายในเดือนพ.ค.63 โดยไม่มีการเปลี่ยนแปลงสัดส่วนของผู้ถือหุ้นใน JKN News ขณะที่การเพิ่มทุนในครั้งนี้มีวัตถุประสงค์เพื่อใช้เป็นเงินทุนหมุนเวียนสำหรับการดำเนินธุรกิจของ JKN News โดยบริษัทมีแหล่งเงินทุนเพื่อใช้ในการเพิ่มทุนมาจากเงินทุนหมุนเวียนของบริษัท
โดยคณะกรรมการอนุมัติยกเลิกมติที่ประชุมคณะกรรมการบริษัท ครั้งที่ 1/2563 ซึ่งประชุมเมื่อวันที่ 28 ก.พ.63 เรื่องการขยายวงเงินการออกและเสนอขายหุ้นกู้ของบริษัทเพิ่มอีกจำนวน 500 ล้านบาท หลังจากนั้นอนุมัติให้เสนอต่อที่ประชุมสามัญผู้ถือหุ้นประจำปี 2563 เพื่อพิจารณาอนุมัติการขยายวงเงินการออกและเสนอขายหุ้นกู้ของบริษัท เพิ่มอีกจำนวน 1,000 ล้านบาท จากวงเงินเดิมไม่เกิน 1,500 ล้านบาท รวมเป็นวงเงินใหม่ไม่เกิน 2,500 ล้านบาท ณ ขณะใดขณะหนึ่ง
ทั้งนี้เนื่องจาก ณ วันที่ของการประชุมในครั้งนี้ บริษัทมีหุ้นกู้ซึ่งออกและเสนอขายตามมติอนุมัติการออกหุ้นกู้เดิมและยังไม่ได้มีการไถ่ถอนจำนวน 1,300 ล้านบาท ทำให้มีวงเงินคงเหลือที่บริษัทสามารถออกและเสนอขายหุ้นกู้เพิ่มเติมได้อีกจำนวนไม่เกิน 200 ล้านบาท ซึ่งบริษัทได้มีการเตรียมการเพื่อชำระคืนหุ้นกู้ที่กำลังจะครบกำหนดในปี 63 จำนวน 900 ล้านบาท ดังนั้น จึงจำเป็นต้องขยายวงเงินหุ้นกู้เพิ่มเป็น 2,500 ล้านบาท เพื่อรองรับการชำระคืนหุ้นกู้ดังกล่าว และภายหลังจากชำระคืนหุ้นกู้แล้ว บริษัทคาดว่าจะมีหุ้นกู้ที่ยังไม่ได้มีการไถ่ถอนคงเหลือ 1,300 ล้านบาท